**Felajánlás**

Hozzád folyamodunk könyörgő imánkkal, Istennek dicsőséges Anyja,

Magyarok Nagyasszonya, Szentséges Szűz Mária!

Emlékezzél meg örökségedről, melyet hű szolgád, első királyunk és apostolunk,

Szent István, neked felajánlott és végrendeletében reád hagyott.

Tekints kegyes arccal országodra és dicső érdemeiddel légy szószólónk és

közbenjárónk szent Fiadnál, Jézus Krisztusnál.

Hozzád kiáltottak őseink és minden ínségükből kiszabadultak,

mert éber szemed folyton-folyvást vigyázott örökségedre,

**mindörökké áldott Nagyasszonyunk!**

Ezt mi is biztosra vesszük, ezért gyakran folyamodunk hozzád

és bátran mondhatjuk, hogy éretted áldott meg minket az Úr.

Ez a remény éltet most is, ez a bizalom lelkesít,

hogy oltalmadban keressünk menedéket mi,

a te néped, örökséged és nyájad,

akiket szentséges Fiadról keresztényeknek neveznek,

különös pártfogásodért pedig hazánkat Mária országának hívjuk és valljuk.

Ezért emeljük föl tehát hozzád szívünket és kulcsoljuk imára kezünket,

hogy ismét Szeplőtelen Szíved oltalmába ajánljuk magunkat:

Megismételjük Szent István felajánlását és Szeplőtelen Szíved oltalmába

ajánljuk magunkat!

Egyházmegyénk Főpásztorával és az összes magyar püspökkel együtt:

A magyar papsággal és a papságra készülőkkel együtt:

A magyar szerzetesekkel és szerzetesnőkkel együtt:

Hazánk minden vezetőjével együtt:

Plébániánk minden családjával együtt:

Plébániánk ártatlan lelkű gyermekeivel együtt:

Plébániánk ifjúságával együtt:

Plébániánk betegeivel és szenvedőivel együtt:

Fővárosunk minden lakójával együtt:

Mindazokkal együtt, akik már elköltöztek e világból

és a magyar szentek dicső közösségét alkotják:

**Boldogasszony Anyánk,**

íme megismételtük első Szent Királyunk felajánlását

és ismét Szeplőtelen Szíved oltalmába helyeztük magunkat!

Most is anyai oltalmadban bízunk, az új idők viharaiban,

amikor új ellenségek vesznek körül: egyfelől az istentelenség,

másfelől az új pogányság kerülgeti a hívő magyar lelket.

Kelj, Nagyasszonyunk, néped védelmére és eszközöld ki nekünk

Szent Fiadnál a hűség kegyelmét.

Hűséget szent Fiadhoz és az Anyaszentegyházhoz,

amely, mint őseinket, minket is elkísér a bölcsőtől a sírig.

Végül hűséget hozzád is, áldott Nagyasszonyunk,

akinek erős hite, szelíd jósága és szeplőtelen tisztasága

minden idők magyarjának örök eszményképe.

Áldott Nagyasszonyunk, fogadd el felajánlásunkat

és áldj meg a te Fiaddal, Jézus Krisztussal, aki él és uralkodik,

mindörökkön-örökké. Ámen.

\*